তিনি বলেন, ‘নির্বাচনের ফলাফল বানচালে নানামুখী ষড়যন্ত্র হয়েছে। কিন্তু জনগণ যেভাবে তাদের ষড়যন্ত্রের জবাব দিয়েছে তা সত্যি প্রশংসনীয়।’ ‘সবাইকে নিয়ে সিলেট নগরীকে সাজাতে চাই’ মন্তব্য করে বিএনপি নেতা আরিফ বলেন, ‘আমার প্রথম কাজ হবে যে উন্নয়ন প্রকল্পগুলো শুরু করেছি সেগুলো শেষ করা। এরপর হাত দেব নতুন প্রকল্পে।’ বিভিন্ন উন্নয়ন প্রকল্প বাস্তবায়নে সরকার এবং নাগরিকদের সহযোগিতা প্রয়োজন বলেও মন্তব্য করেন আরিফ। তিনি আরও বলেন, ‘‘গত মেয়াদে আমি মেয়র থাকাকালে এসবের অনেকগুলোই শেষ করতে পারতাম। কিন্তু পাঁচ বছরের মধ্যে প্রায় ৩০ মাস কারাগারে ছিলাম। এবারও আমি পাঁচ বছরের জন্য হয়তো নির্বাচিত হব ঠিকই। কিন্তু কতো দিন দায়িত্ব পালন করতে পারবো, জানি না। আবারও নতুন কোনো ষড়যন্ত্র শুরু হয় কি না, তাও দেখার বিষয়। তবে আমি শুধু এটুকুই বলবো, ‘ষড়যন্ত্র করে কখনো সফল হওয়া যায় না।’’ সবার জন্য বাসযোগ্য আগামীর সিলেট গড়তে চান উল্লেখ করে আরিফ বলেন, ‘আমার একটাই স্বপ্ন, আগামীর সিলেট গড়তে চাই, নতুন সিলেট গড়তে চাই। যে সিলেটে সবকিছুই হবে পরিকল্পিত। একটি আধুনিক, প্রযুক্তিনির্ভর, পরিচ্ছন্ন সিলেট গড়তে চাই।’ আগামী দিনে দায়িত্ব পালনে আওয়ামী লীগ নেতা সাবেক মেয়র বদর উদ্দিন আহমদ কামরানের সহযোগিতা প্রয়োজন বলেও মন্তব্য করেন আরিফ।